**ŠTATÚT KONTROLNEJ A ROZHODCOVSKEJ KOMISIE SLOVENSKÉHO KLUBU CHOVATEĽOV PUDLOV.**

**Článok 1**

**Základné ustanovenie**

Kontrolná a rozhodcovská komisia (ďalej len “KRK”) je kontrolným a rozhodcovským orgánom Slovenského klubu chovateľov pudlov (ďalej len “SKCHP”), ktorá taktiež na základe interného predpisu klubu plní funkciu prvostupňového disciplinárneho orgánu.

**Článok 2**

**Činnosť KRK**

1. Hlavnou činnosťou KRK je:
	1. kontrola dodržiavania Stanov klubu, vnútorných predpisov klubu a uznesení orgánov klubu a všeobecne záväzných predpisov,
	2. kontrola dodržiavania plánu činnosti, hospodárenia a nakladania s majetkom klubu,
	3. kontrola dodržiavania rozpočtu klubu,
	4. prijímanie sťažnosti členov a predkladanie návrhov riešenia orgánom klubu.
2. KRK ďalej ako prvostupňový disciplinárny orgán na základe interného predpisu
	1. prerokúva všetky disciplinárne previnenia členov Klubu
	2. je oprávnená ukladať disciplinárne opatrenia v súlade s internými predpismi Slovenského klubu chovateľov pudlov (ďalej len “SKCHP”).
3. KRK sa riadi pri svojej činnosti Stanovami SKCHP, Chovateľským a zápisným poriadkom SKCHP, Disciplinárnym poriadkom SKCHP a ďalšími internými predpismi SKCHP a smernicami Výboru klubu.

**Článok 3**

**Spôsob voľby a zloženie KRK**

KRK má 3 členov v zložení: Predseda KRK a dvaja členovia KRK. Členovia KRK sú volení na štvorročné volebné obdobie na Výročnej členskej schôdzi. Jednotliví členovia KRK môžu byť volení aj na Členskej schôdzi s tým, že ich funkčné obdobie trvá do voľby nových členov KRK na Výročnej členskej schôdzi, to znamená, že im plynie štvorročné funkčné volebné obdobie predchádzajúceho člena KRK. Predseda KRK je volený na štvorročné volebné obdobie na prvom rokovaní KRK, ktoré sa koná po voľbe členov KRK na Výročnej členskej schôdzi. Príbuznosť členov KRK s členmi Výboru klubu sa vylučuje.

**Článok 4**

**Pravidlá rokovania KRK**

1. KRK sa schádza podľa potreby, najmenej však 2-krát za kalendárny rok. Rokovania KRK zvoláva Predseda KRK najmenej 10 dní vopred s uvedením programu a miesta rokovania. V prípade nezvolania rokovania KRK Predsedom KRK, môže byť zvolané jedným z členov KRK.
2. Rokovanie KRK je uznášaniaschopné, ak sú prítomní všetci členovia KRK. KRK rozhoduje uznesením. Uznesenie je prijaté, ak za návrh súhlasne hlasovala nadpolovičná väčšina všetkých členov KRK.
3. KRK môže v odôvodnených mimoriadnych prípadoch rozhodovať aj formou per rollam. Rozhodovanie per rollam je možné uskutočniť písomne alebo s použitím nástrojov elektronickej komunikácie spôsobom uvedeným v rokovacom poriadku klubu.
4. Z rokovania KRK je spracovaná zápisnica, ktorá je odsúhlasená zúčastnenými členmi KRK.

**Článok 5**

**Práva a povinnosti členov KRK**

1. Člen KRK má právo:
	1. navrhovať kandidáta na funkciu predsedu KRK,
	2. voliť predsedu KRK,
	3. byť informovaný o všetkých skutočnostiach, ktoré sú predmetom rokovania KRK a slobodne sa k nim vyjadrovať,
	4. právo predkladať na rokovanie KRK vlastné námety, prípadne materiály,
	5. prijímať podnety od členov klubu na preverenie.
2. Člen KRK je povinný zúčastňovať sa na jej zasadnutiach. Neospravedlnená neúčasť na troch po sebe nasledujúcich zasadnutiach sa hodnotí ako nezáujem o výkon funkcie, neplnenie povinností člena KRK. Predseda KRK o tejto skutočnosti informuje Výbor klubu a Členskú schôdzu.
3. Člen KRK sa zaväzuje konať a rozhodovať sa v súlade so Stanovami SKCHP, Chovateľským a zápisným poriadkom SKCHP, Disciplinárnym poriadkom SKCHP a ďalšími internými predpismi SKCHP a smernicami Výboru klubu.

**Článok 6**

**Povinnosti predsedu KRK**

1. Predseda KRK riadi činnosť KRK a koná v jej mene. Rozhoduje o všetkých záležitostiach KRK, ak nie sú štatútom vyhradené do pôsobnosti iných orgánov.
2. Predseda KRK zvoláva, pripravuje a vedie zasadnutia KRK. V jeho neprítomnosti vedie zasadnutie iný, ním poverený člen KRK.
3. Predseda KRK sa zúčastňuje rokovaní Výboru klubu. Predseda KRK ma poradný hlas na rokovaniach Výboru klubu.

**Článok 7**

**Výročná správa KRK**

Predseda KRK spolu s členmi KRK vypracuje Výročnú správu v termíne na to určenom, najneskôr však do termínu konania prvej Členskej schôdze nasledujúceho kalendárneho roku. Výročná správa obsahuje: prehľad činností KRK vykonaných v kalendárnom roku, zhodnotenie kontroly plnenia rozpočtu klubu, plánu činností, hospodárenia a nakladania s majetkom klubu.

**Článok 8**

**Zánik členstva KRK**

Členstvo v KRK zaniká uplynutím funkčného obdobia, písomným vzdaním sa členstva, ak člen KRK prestane byť členom SKCHP, odvolaním člena Členskou schôdzou, smrťou člena alebo jeho vyhlásením za mŕtveho.

**Článok 9**

**Záverečné ustanovenia**

Tento štatút bol prerokovaný a schválený na zasadnutí Členskej schôdze dňa 26.3.2022 a nadobúda účinnosť od 27.3.2022.

Návrhy na zmenu a doplnenie Štatútu predkladá na schválenie Členskej schôdzi Predseda KRK.